b"\n_START_ARTICLE_\nSant Crist de la Pur\xc3\xadssima de Tortosa\n_START_SECTION_\nRestauraci\xc3\xb3\n_START_PARAGRAPH_\nPel que fa als materials i la t\xc3\xa8cnica utilitzats, l'estudi al CRBMC ha confirmat l'\xc3\xbas de la fusta de pollancre, que t\xc3\xa9 gran plasticitat i permet un treball de talla molt acurat, aix\xc3\xad com la utilitzaci\xc3\xb3 de materials diversos com el pergam\xc3\xad (encolat sobre la capa de preparaci\xc3\xb3), usat per donar m\xc3\xa9s veracitat a la carn esquin\xc3\xa7ada de les ferides, o b\xc3\xa9 el lacre, la cera resina i el vidre fos per reproduir la sang._NEWLINE_La intervenci\xc3\xb3 que s'ha portat a terme durant els primers mesos del 2012 ha consistit en l'estudi de l'obra aix\xc3\xad com en la realitzaci\xc3\xb3 d'un seguit de processos encaminats b\xc3\xa0sicament a la conservaci\xc3\xb3 del conjunt._NEWLINE_En primer lloc s'ha sotm\xc3\xa8s la talla a un tractament de desinsectaci\xc3\xb3, que ha combinat l'acci\xc3\xb3 curativa amb la preventiva. A banda de l'aplicaci\xc3\xb3, mitjan\xc3\xa7ant xeringa, d'un producte desinsectant, es va tancar la pe\xc3\xa7a gaireb\xc3\xa9 un mes a la cambra d'an\xc3\xb2xia del CRBMC. Mitjan\xc3\xa7ant aquest sistema s'aconsegueix l'eliminaci\xc3\xb3 dels insectes en totes les seves fases i el decreixement de l'activitat de microorganismes (fongs i bacteris). A m\xc3\xa9s, els seus gasos s\xc3\xb3n inerts i, per tant, no produeixen alteracions f\xc3\xadsiques ni qu\xc3\xadmiques a les obres d'art._NEWLINE_Durant el temps que ha estat al CRBMC, s'ha fet una intervenci\xc3\xb3 in situ, en el fons daurat amb decoracions vegetals incises del cambril, lloc on es troba habitualment la imatge. Els treballs han consistit en la fixaci\xc3\xb3, la neteja, l'anivellament, l'envernissament i la reintegraci\xc3\xb3 i la presentaci\xc3\xb3 final._NEWLINE_Una vegada desinfectat el conjunt, s'ha separat el crist de la creu per poder tractar el revers. En aquest proc\xc3\xa9s s'ha pogut observar la inscripci\xc3\xb3 incisa que presenta el perizoni, en la qual consta el nom de l'autor, aix\xc3\xad com la data d'execuci\xc3\xb3 de l'obra: \xe2\x80\x9cF. Humili di Petralia Minorese maestro siciliano lo fece 1635 8tbre 4 Palermo. S.aronino\xe2\x80\x9d. D'altra banda, tamb\xc3\xa9 s\xe2\x80\x99han extret mostres per determinar, mitjan\xc3\xa7ant diverses an\xc3\xa0lisis, els materials compositius dels diversos estrats de l'escultura, i tamb\xc3\xa9 s\xe2\x80\x99ha dut a terme un profund estudi radiogr\xc3\xa0fic._NEWLINE_S'ha sanejat el suport en aquells punts en qu\xc3\xa8 es trobava degradat i debilitat per l'atac dels insectes, i s'ha consolidat amb una resina per recuperar certa estabilitat. Posteriorment, s'ha refor\xc3\xa7at a base de reomplir les p\xc3\xa8rdues amb una resina epoxi de certa elasticitat._NEWLINE_Pel que fa a la pintura, la intervenci\xc3\xb3 s'ha adre\xc3\xa7at a fixar els aixecaments, proc\xc3\xa9s que s'ha combinat amb la neteja mec\xc3\xa0nica de la brut\xc3\xadcia superficial. S'ha aprofitat que el revers del crist queda ocult, per obrir diverses \xe2\x80\x9cfinestres\xe2\x80\x9d i con\xc3\xa8ixer com \xc3\xa9s i en quin estat es troba la policromia original._NEWLINE_Finalment, pel que fa al sistema de presentaci\xc3\xb3, s'han tapat els forats de corc, s'han anivellat les p\xc3\xa8rdues i s'han reintegrat crom\xc3\xa0ticament mitjan\xc3\xa7ant pigments aglutinats amb resina, per tal de minimitzar-les. En el revers \xc3\xbanicament s'ha deixat una de les proves oberta, a manera de document."